63-årige Judy Blindbæk Christensen fra Komdrup ved Kongerslev er for rask til seniorpension, selvom hun lider af både slidgigt og stærke smerter, fordi hendes lever er ved at give op. Alligevel mener ATP, at hun er i stand til at passe et arbejde i over 15 timer, hvis hun får sin levertransplantation. Hun er både rystet og vred over afgørelsen. - Jeg synes simpelthen ikke det kan passe, når man har passet sit arbejde i så mange år, at man så får så dårlig en behandling. Jeg har aldrig fået en uddannelse, så jeg har altid haft hårdt fysisk arbejde, som har givet mig slidtgigt i begge hænder og i min ryg. Mine skuldre har det heller ikke for godt, siger Judy Blindbæk Christensen. Kollapsede på arbejde Hun anede ikke, at hun var alvorligt syg, før hun en dag kollapsede på sit arbejde, mens hun gjorde rent på en skole. Da hun blev indlagt, og en uge senere var beskeden fra lægerne klar. -	Det var alvorligt. Jeg skulle have en ny lever og forsøge at indstille mig på, hvordan jeg kunne klare det, forklarer Judy Blindbæk Christensen. Hendes fagforening anbefalede derfor, at hun søgte seniorpension, og ifølge socialrådgiver hod 3F Aalborg Dennis Lillebæk opfylder hun alle krav for at få den. -	Seniorpensionen blev netop lavet til en som Judy Blindbæk Christensen. Hun har ikke fået en fair behandling, så derfor har vi anket afgørelsen til Ankestyrelsen, pointerer Dennis Lillebæk. Se inslaget med Judy Blindbæk Christensen herunder: Har strammet kriterierne 3F har tidligere rost lovgivningen omkring seniorpension, men efter at ATP har overtaget forvaltningen af loven, er der kommet markant flere afslag. Formand for 3F Aalborg Allan Busk mener derfor, at politikerne svigter i sagen. -	Vi oplever det som om, at embedsmændene  har strammet kriterierne for at få seniorpensionen, men loven er den samme som før, så jeg håber at politikerne tager affære, siger Allan Busk. Seniorpensionen blev i sin skabt blandt andet for at ældre og nedslidte på arbejdsmarkedet  kunne undgå en opslidende sagsbehandling med arbejdsprøvninger og truslen om at komme på kontanthjælp, men Judy Blindbæk Christensen sidder lige nu og frygter begge dele. - Det er ubehageligt, og jeg er nervøs hver gang telefonen ringer, for det kan jo være Rigshospitalet, der vil fortælle, at de har en ny lever til mig. Det er forfærdeligt også at skulle bekymre sig om sin økonomi, så det har jeg valgt helt at glemme, siger Judy Blindbæk Christensen. Kan ikke arbejde mere end 15 timer Ifølge socialrådgiver Dennis Lillebæk har Judy Blindbæk Christensens egen læge vurderet, at hun aldrig bliver i stand til at arbejde mere end 15 timer om ugen, uanset om hun får en levertransplantation eller ej. Men lægen har også vurderet, at Judy Blindbæk Christensen vil få et bedre funktionsniveau efter en transplantation. Og netop den vurdering har ATP angivet som grund til, at hun ikke bør få seniorpension. -	Afgørelsen er uretfærdig. Det tror jeg alle, som kender Judy Blindbæk Christensens sag, synes. Jeg forventer, at Ankestyrelsen vil give os (3F) medhold og tildele hende pension, siger Dennis Lillebæk Judy Blindbæk Christensen forsøger at tage sin situation i strakt arm, men det piner hende, at familien er mindst ligeså bekymrede, som hun selv. -	Det påvirker dem alle sammen.  De er jo lige så spændte på, om det går godt, og det ved vi jo ikke, om det gør. Det kan være, jeg ikke er her mere, når operationen er overstået, pointerer Judy Blindbæk Christensen. Nordjysk politiker vil tage sagen videre Den nordjyske folketingspolitiker Bjarne Laustsen (S) har fået øjne op for Judy Blindbæk Christensens sag, og det er noget, som han vil tage med sig på arbejde. - Jeg vil samlet set foreligge den her sag for ministeren, når vi alligevel skal snakke om det, konstaterer han. Udfra de oplysninger, der er omkring Judy Blindbæk Christensen, mener han nemlig, at det ikke er okay, at en kvinde som hende ikke kan få seniorpension. -	Som jeg lige kan se det, opfylder hun jo betingelserne, selvom hun sandsynligvis får det bedre med en ny lever. Men der er lang ventetid, og hvordan vil det komme til at være? Samtidig nærmer hun sig jo også pensionsalderen, så det er også et spørgsmål om, hvor længe man kan pine folk, fortæller Bjarne Laustsen. Og netop Judy Blindbæk Christensens sygdom og alder burde give hende en fordel ifølge folketingspolitikeren. -	Når man har haft et langt og hårdt arbejdsliv, så synes jeg faktisk, det er fair, at man de sidste år inden pensionsalderen kan trække sig tilbage, så kommer sygdommen her oveni, som gør, at Judy går og venter på en ny lever, og det, synes jeg, skal komme patienten her til gode, konstaterer han. Se interviewet med Bjarne Laustsen herunder:

Referat:
Selvom lægen har vurderet, at Judy Blindbæk Christensen ikke kan arbejde mere end 15 timer om ugen, så vil ATP ikke godkende hende til en seniorpension.